የብአዴን ማእከላዊ ኮሚቴ በተለያዩ ጉዳዮች ላይ ለመምከር መደበኛ  ጉባኤዉን  ጀመረ
የብሔረ አማራ ዴሞክራሲያዊ ንቅናቄ /ብአዴን/ ማዕከላዊ ኮሚቴ ከመስከረም 4 – 8/2010 ዓ.ም የሚያካሂደውን መደበኛ ስብሰባ ትናንት በጽ/ቤቱ አዳራሽ ጀምሯል፡፡
ማዕከላዊ ኮሚቴው በሰጠው መግለጫ ድርጅቱ በ2009 ዓ.ም ያካሄደው የጥልቅ ተሀድሶ ንቅናቄ ያስገኛቸው ውጤቶችና የቀሩ ጉዳዮችን እንዲሁም የመንግስት የልማትና የመልካም አስተዳደር ግንባታ አፈፃፀም፣ የ2010 ዓ.ም የፖለቲካና የድርጅት ስራዎችን፣ የሠላም የልማት እና የመልካም አስተዳደር አፈፃፀሞች፣ የ2009 የፋይናንስ አስተዳደር አፈፃፀምና የ2010 ዕቅድ እንዲሁም በመጋቢት 2010 ዓ.ም ለሚካሄደው 12ኛ ድርጅታዊ ጉባኤ አዘጋጅ ኮሚቴ የማቋቋም ጉዳይ በአጀንዳነት ተይዘው ውይይት እንደሚደረግባቸዉ ለማወቅ ተችሏል።ድርጅቱ ባለፈዉ አመት ባካሄደዉ ጥልቅ ተሃድሶ የተለያዩ የመልካም አስተዳደር ችግሮችን ለይቶ በማዉጣት የማስተካከያ እርምጃ መዉሰዱንና ችግሮቹ በተለያየ መልኩ እንዲንፀባረቁ ባደረጉ አካላት ላይ ህጋዊ እርምጃ መዉሰዱንም አስታዉሷል፡፡ድርጅቱ ያወጣዉ መግለጫ ጉባኤዉ በክልሉ እስካሁን በተካሄዱ የመልካም አስተዳደር ችግሮችን የመቅረፍ ጥረት የታዩ ጠንካራና ደካማ ጎኖችን በመለየት በዚህ አመት በሁሉም የአስተዳደር እርከኖች ተጨባጭ ለዉጥ ለማምጣት ከወዲሁ አቅጣጫዎችን ያስቀምጣል ተብሎ እንደሚጠበቅም ተመልክቷል፡፡ማእከላዊ ኮሚቴው በድርጅት በ2010 የፖለቲካና የድርጅት ስራ በመንግስት ደግሞ የልማትና የመልካም አስተዳደር ተግባራት እቅድ ላይም ሰፊ ውይይት በማድረግ እንደሚያፀድቅ የሚጠበቅ ይሆናል፡፡ በ2010 ዓ.ም ተግባራዊ ለውጥና ውጤታማነት በሚል መነሳሳት የእድገትና ትራንስፎርሜሽን እቅዱን 3ተኛ ዓመት በላቀ ውጤታማነት ለመፈፀም በእቅዱ ሰፊ ዝግጅት እንደተደረገም  ተገልጿል፡፡